Rozhodnutie Komisie
zo 16. septembra 1985
o žiadostiach o úhradu a vyplácanie záloh vzhľadom na určité opatrenia na úpravu kapacít v sektore rybárstva
(85/474/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 83/515/EHS zo 4. októbra 1983 o určitých opatreniach na úpravu kapacít v sektore rybárstva [1], najmä na jej článok 10 ods. 4,
keďže žiadosti o úhradu a vyplácanie záloh, ktoré majú predložiť členské štáty Komisii, musia obsahovať určité údaje, z ktorých vyplýva, že výdavky spĺňajú požiadavky smernice 83/515/EHS a súvisia s opatreniami schválenými Komisiou v súlade s článkom 7 uvedenej smernice;
keďže s cieľom umožniť vykonanie účinnej kontroly musia členské štáty uchovávať podporné dokumenty, na základe ktorých bola pomoc vypočítaná tak, aby boli dostupné Komisii počas troch rokov nasledujúcich po vyplatení konečnej úhrady;
keďže s cieľom zefektívniť možnosť dovoľujúcu Komisii vyplácať zálohy sa musia ustanoviť podrobné pravidlá a postupy;
keďže opatrenia stanovené v tomto rozhodnutí sú v súlade so stanoviskom Stáleho výboru pre spracovanie rýb,
PRIJALA TOTO ROZHODNUTIE:
Článok 1
Žiadosti o úhradu uvedené v článku 10 ods. 1 smernice 83/515/EHS sú v súlade s tabuľkami obsiahnutými v prílohách 1, 2 a 3.
Článok 2
Členské štáty uchovávajú všetky podporné dokumenty alebo ich overené kópie, na základe ktorých bola vypočítaná pomoc stanovená v smernici 83/515/EHS, ako aj kompletnú dokumentáciu príjemcov tak, aby boli dostupné Komisii počas troch rokoch nasledujúcich po vyplatení konečnej úhrady.
Článok 3
Žiadosti o zálohové platby uvedené v článku 10 ods. 3 smernice 83/515/EHS predloží príslušný členský štát. Takéto žiadosti sa vypracujú na formulári stanovenom v prílohe 4.
Článok 4
1. Zálohová platba neprekročí 25 % očakávanej sumy výdavku, na ktorý je možné ju vyplatiť, a to v tom roku, na ktorý sa takáto platba vzťahuje.
2. Zálohové platby, ktoré sa nepoužijú v tom roku, na ktorý boli vyplatené, sa odpočítajú zo zálohových platieb realizovaných v nasledujúcom roku. Komisia môže od dotknutého členského štátu vyžadovať úhradu celej zrealizovanej zálohovej platby alebo jej časti vtedy, keď takýto odpočet nie je možný.
Článok 5
1. Koncom každého roku, v ktorom boli členským štátom zrealizované zálohové platby, tieto štáty vypracujú správu o činnostiach vykonaných počas tohto roku. Komisia obdrží túto správu do 1. júna nasledujúceho roku.
2. Zálohové platby pre nasledujúci rok sa nezrealizujú dovtedy, kým správa uvedená v článku 1 nebola predložená Komisii.
Článok 6
Zoznam plavidiel, na ktoré bola vyplatená konečná prémia za odstavenie, musí byť vypracovaný pomocou formulára, ktorého vzor je uvedený v prílohe 5. Musí byť Komisii predložený skôr ako žiadosť o úhradu.
Článok 7
Toto rozhodnutie je adresované členským štátom.
V Bruseli 16. septembra 1985